
REFERAT

privind modificarea bugetului prevăzut pentru Programul Multianual de Dezvoltare 2014-2017
al Municipiului Timişoara
Prin HG nr. 998/2008 Municipiul Timişoara, a fost desemnat unul dintre cei 7 poli naţionali de creştere în care se realizează cu prioritate investiţii din programele cu finanţare comunitară şi naţională în vederea asigurării creşterii economice şi creării de locuri de muncă.

Pentru încurajarea dezvoltării polilor de creştere au fost alocate fonduri nerambursabile prin Axa prioritară 1 ,,Sprijinirea dezvoltării durabile a oraşelor – poli urbani de creştere” a Programului Operaţional Regional (POR) al cărui obiectiv general  îl reprezintă creşterea calităţii vieţii şi crearea de noi locuri de muncă, prin reabilitarea infrastructurii urbane, îmbunătăţirea serviciilor urbane, inclusiv a serviciilor sociale, precum şi prin dezvoltarea structurilor de sprijinire a afacerilor şi a antreprenoriatului. 

Pentru accesarea fondurilor nerambursabile prin Axa prioritară 1, Municipiul Timişoara a elaborat Planul Integrat de Dezvoltare al Polului de creştere Timişoara (PID), care împreună cu lista proiectelor prioritare au fost avizate de către Comitetului de Management pentru Coordonarea instrumentelor structurale (C.M.C.) prin Decizia nr. 7 din data de 17.05.2010.

PID este un document de planificare pe termen mediu a dezvoltării Polului de creştere Timişoara care, pe baza analizei diagnostic, propune strategia de dezvoltare pe termen mediu şi planul de acţiune pentru implementarea acesteia. Planul de acţiune cuprinde proiecte a căror realizare au un impact major în atingerea obiectivelor strategice. 

Dorinţa generală desprinsă din PID este dezvoltarea unei zone moderne si atractive, cu un confort urban unitar la nivelul polului, plăcută atât pentru locuitorii ei, cât şi pentru turişti,  oamenii de afaceri si investitori, dinamice din punct de vedere economic, iar scopul final este îmbunătăţirea calităţii vieţii locuitorilor.

Însă, pentru asigurarea dezvoltării economice durabile, dinamice şi competitive este necesară atragerea de fonduri nerambursabile de către autorităţile administraţiei publice locale, în vederea reabilitării, modernizării şi reorganizării zonelor reprezentative ale oraşului. 
În acest sens, au fost adoptate, succesiv, mai multe hotărâri de consiliu local privind aprobarea bugetului multianual al Municipiului Timişoara pentru proiectele cu finanţare internaţională.
În urma modificărilor intervenite în cadrul bugetului multianual, amintit mai sus, ca urmare a elaborării Programului de Dezvoltare 2013-2016, s-a adoptat HCL nr. 286/30.05.2013 privind aprobarea Programului Multianual de Dezvoltare 2013-2016 al Municipiului Timişoara, revocat şi înlocuit prin HCL nr.388/05.07.2013.

În urma elaborării Programului Multianual de Dezvoltare al Municipiului Timişoara pentru perioada următoare, 2014-2017, s-a adoptat HCL nr. 87/11.03.2014, modificată prin HCL nr. 447/10.10.2014. 

Ulterior adoptării HCL nr. 477/10.10.2014, s-au semnat contractele de cofinanţare pentru liceele Loga şi Lenau, după cum urmează:

- contractul de finanţare a proiectului „Reabilitarea, modernizarea, dezvoltarea şi echiparea infrastructurii educaţionale a Colegiului Naţional CD Loga Timişoara” cod SMIS 54103, s-a semnat la 20.10.2014. Proiectul are o valoare totală de 7.340.636 lei şi o perioadă de implementare de 12 luni de la data semnării contractului;

- contractul de finanţare nr. 4726 a proiectului „Reabilitarea, modernizarea, dezvoltarea şi echiparea infrastructurii educaţionale a Liceului teoretic Nikolaus Lenau Timişoara” cod SMIS: 54092 s-a semnat la 13.10.2014. Proiectul are o valoare totală de 6.747.233,18 şi o perioadă de implementare a proiectului de 12 luni de la data semnării contractului.

Având în vedere semnarea celor două contracte menţionate mai sus, este necesară includerea sumelor, necesare implementării proiectelor în condiţii optime, în cadrul Programului de Dezvoltare al Municipiului Timişoara Proiecte cu Finanţare Externă Nerambursabilă pentru anul 2014 şi multianual.
Luând în considerare cele expuse mai sus,
Propunem :
- modificarea bugetului prevăzut pentru Programul Anual de Dezvoltare 2014 al Municipiului Timişoara – Proiecte cu Finanţare din Fonduri Externe Nerambursabile Postaderare, conform Anexei 1 care face parte integrantă din prezenta hotărâre;
- modificarea bugetului prevăzut pentru Programul Multianual de Dezvoltare 2014-2017 al Municipiului Timisoara - Proiecte cu Finanţare din Fonduri Externe Nerambursabile Postaderare, conform Anexei 2 care face parte integrantă din prezenta hotărâre;
- revocarea HCL nr. 447/10.10.2014 privind modificarea bugetului prevăzut pentru Progamul Multianual de Dezvoltare 2014-2017 al Municipiului Timisoara.

